Så er den gal igen. Dagen før at mange millioner tv-seere sætter sig til rette for at se »Disneys juleshow«, slår svenskerne alarm.

Den populære kavalkade af tegnefilm, som for børn og barnlige sjæle er en fast juletradition, lider i dén grad af mangel på ligestilling.

I en analyse af samtlige figurer, der er blevet vist i den svenske udgave af »Disneys juleshow«, fremgår det, at der medvirker 293 mandlige figurer og 22 kvindelige. 6,98 pct af figurerne, der vises, er kvindelige og de tager lige over 8 pct. af den samlede taletid.

Askepot er ifølge svenskerne den eneste kvindelige Disney-figur, der tager et selvstændigt initiativ og udretter noget, når hun med dyrenes hjælp får syet en smuk kjole. I den modsatte ende af skalaen fremhæves »Lady og Vagabonden«. Lady har kun én replik: »Denne her?«.

»Det kan konstateres, at de kvindelige karakterer gives meget lidt plads,« konstaterer folkene bag analysen i en pressemeddelelse. Analysen er lavet af GenderTimer, der står bag en app, som måler ligestilling i det svenske samfund på flere områder.

»Vi mener ikke, at SVT (Sverige svar på DR) skal klippe alle mandlige figurer ud, men vi mener, at det er vigtigt at være opmærksomme,« siger Fredrik Eklöf, GenderTimer.

Den svenske analyse af »Disneys juleshow« kommer blot få uger efter, at en anden del af det kønsdiskriminerende samfund blev kendt for svenskerne. I en ny undersøgelse fra Sveriges Statistik (SCB) kom det frem, at kun én af syv gader i Sverige, opkaldt efter personer, har navne efter kvinder.

Det er ikke første gang, at der er ballade om Disneys elskede juleshow i Sverige. For to år siden gav det debat, da det kom frem, at en sort dukke blev klippet ud af »Julemandens værksted«. Dukken kom glidende ned fra samlebånden på det travle værksted, men blev fjernet af Disney.

»Disneys juleshow« vises i over 40 lande, og det er Disney-koncernen der bestemmer, hvilke små film der skal præsenteres i de enkelte lande. Juleaftensdag sendes juleshowet som altid kl 16.00 på DR1.